钦定古今图书集成/理学汇编/文学典/第115卷 > 陆宝
## 钦定古今图书集成/理学汇编/文学典/第115卷 > 陆宝

按《宁波府志》：“宝字敬身。父懋龙，登万历五年进士，知
合肥县。以治行高等，入为兵科给事中，终于湖广参
政。宝崇祯初由太学生授中书舍人，数年归。雅好为
诗，尝慕宋陆务观诗盈万首，欲效之，于是坐卧寝食，
皆不废吟。至年开八袠，果盈其数。乃刲羊豕，盛酒馔祭告三代以来及明时诸作者，与友人欢饮而罢。”其
风致如此。所刊有《霜镜》《辟尘》《悟香》诸集，藏于家。同里
周应辰号绿庄，亦善诗，尝与宝及太仆陈朝辅选甬
东诗括，搜罗凡五百馀家，刊行于世。